กระทรวงพาณิชย์หารือภาคเอกชน กำหนด 5 ยุทธศาสตร์ ขยายตลาดซาอุดีอาระเบีย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังการประชุมหารือร่วมกับภาคเอกชน ในการเตรียมความพร้อมเพื่อฟื้นความสัมพันธ์ทางการค้าระหว่างไทยกับซาอุดีอาระเบีย ว่า ที่ประชุมมีความเห็นร่วมกันในการกำหนด 5 มาตรการ เพื่อทำการค้าในตลาดซาอุดีอาระเบียให้เป็นรูปธรรม โดยให้มีการจัดตั้งคณะกรรมาธิการร่วมทางการค้าระหว่างไทยกับซาอุดีอาระเบีย (JTC) เพื่อเป็นเวทีในการเจรจาการค้าระหว่างกันอย่างเป็นทางการ นำไปสู่การจัดทำ FTA ระหว่างกันได้ต่อไปในอนาคต และจัดกิจกรรมแลกเปลี่ยนการเยือนระหว่างกัน พร้อมมอบหมายกรมส่งเสริมการค้าระหว่างประเทศ ดำเนินการจัดกิจกรรมในทุกรูปแบบ เพื่อให้เกิดการซื้อขายระหว่างกัน ทำรายได้เข้าประเทศให้มากที่สุด นอกจากนี้ กระทรวงพาณิชย์ จะเป็นเจ้าภาพจัดสัมมนาให้ข้อมูล สร้างความรู้ความเข้าใจในตลาดซาอุดีอาระเบีย ให้กับผู้ประกอบการไทย โดยเฉพาะ SMEs ที่เป็นกลุ่มเป้าหมายหลักและจัดทำระบบข้อมูลตลาดซาอุดีอาระเบียเชิงลึก กฎระเบียบต่างๆ ที่เกี่ยวข้อง เพื่อเป็นแหล่งข้อมูลนำไปใช้ได้ต่อไป คาดว่าการส่งออกของไทยไปซาอุดีอาระเบียในปี 2565 จะเพิ่มขึ้นร้อยละ 6.2 เป็นอย่างน้อย โดยเฉพาะข้าว ที่จะเป็นตลาดสำคัญของไทยในอนาคตด้านนายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย กล่าวว่า นอกจากด้านการค้าและการลงทุน หอการค้าฯ ยังให้ความสำคัญในด้านการท่องเที่ยว โดยจะดำเนินการควบคู่กันสำหรับในปี 2564 ไทยส่งออกไปซาอุดีอาระเบีย มูลค่า 51,500 ล้านบาท ขณะที่การนำเข้า มูลค่า 181,500 ล้านบาท ส่งผลให้ขาดดุล 130,000 ล้านบาท ซึ่งสินค้าที่นำเข้าส่วนใหญ่คือ น้ำมัน อย่างไรก็ตาม มูลค่าการส่งออกหลังจากนี้ตั้งเป้าจะขยายตัวเพิ่มขึ้น โดยสินค้า 3 หมวดสำคัญ ได้แก่ สินค้าเกษตร เช่น อาหาร ข้าว ไก่สด ผลไม้ เนื้อปลา กาแฟ ขนมจากน้ำตาล อาหารปรุงแต่งจากธัญพืช สินค้าอุตสาหกรรม เช่น รถยนต์และอุปกรณ์รถยนต์และชิ้นส่วน ยางรถยนต์ เครื่องปรับอากาศ ตู้เย็น ตู้แช่แข็ง เครื่องใช้ไฟฟ้า อัญมณีและเครื่องประดับและภาคบริการ เช่น โรงพยาบาล หรือบริการทางการแพทย์ โรงแรมและกิจกรรม หรือธุรกิจที่เกี่ยวข้องกับการท่องเที่ยว